**Likumprojekta** **"Grozījums Streiku likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Grozījums Streiku likumā” (turpmāk – Likumprojekts) izstrādāts, lai Valsts ieņēmumu dienestu iekļautu sabiedrībai nepieciešamo dienestu sarakstā. Likums stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Finanšu ministrijas (Valsts ieņēmumu dienesta) iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Tiesībām streikot ir konstitucionāls rangs, jo Latvijas Republikas Satversmes 108.pantā ir paredzēts, ka strādājošajiem ir tiesības uz koplīgumu, kā arī tiesības streikot. Valsts aizsargā arodbiedrību brīvību.Apvienoto Nāciju Organizācijas 1966.gada Starptautiskā pakta par ekonomiskajām, sociālajām un kultūras tiesībām 8.panta “d” punktā noteikts, ka pakta dalībvalstis apņemas sekmēt tiesības streikot, ja tās tiek īstenotas saskaņā ar katras valsts likumiem. Neskatoties uz to, Starptautiskā darba organizācija (turpmāk – SDO) nav atzinusi tiesības uz streiku kā atsevišķu tiesību, un tas nav paredzēts nevienā no SDO konvencijām, tomēr skaidrojumos par SDO 1948.gada Konvenciju par asociāciju brīvību un tiesību aizsardzību, apvienojoties organizācijās (C87) SDO ir atzinusi, ka tiesības apvienoties ietver streikošanas tiesību garantiju. Tiesības uz streiku ir nostiprinātas arī Eiropas Sociālās hartas 6.pantā un Eiropas Savienības pamattiesību hartas 28.pantā.Atbilstoši Streiku likuma 16.pantā noteiktajam, streikot ir aizliegts tiesnešiem, prokuroriem, policijas darbiniekiem, ugunsdrošības, ugunsdzēsības un glābšanas dienestu darbiniekiem, robežsargiem, valsts drošības iestāžu darbiniekiem, ieslodzījuma vietu uzraugiem un personām, kas dienē Nacionālajos bruņotajos spēkos.Savukārt darba devējs un streika komiteja nodrošina, lai streika laikā minimālā apjomā tiktu turpināts darbs sabiedrībai nepieciešamajos dienestos, kura pārtraukšana radītu draudus valsts drošībai, visas sabiedrības, kādas iedzīvotāju grupas vai atsevišķu indivīdu drošībai, veselībai vai dzīvībai.Streiku likuma 17.panta otrajā daļā ir uzskaitīti sabiedrībai nepieciešamie dienesti Streiku likuma izpratnē, un starp šiem dienestiem nav minēts Valsts ieņēmumu dienests.Valsts ieņēmumu dienests ir finanšu ministra padotībā esoša tiešās pārvaldes iestāde, kas nodrošina nodokļu maksājumu un nodokļu maksātāju uzskaiti, valsts nodokļu, nodevu un citu valsts noteikto obligāto maksājumu iekasēšanu Latvijas Republikas teritorijā, kā arī iekasē nodokļus, nodevas un citus obligātos maksājumus Eiropas Savienības budžetam, īsteno muitas politiku un kārto muitas lietas.[[1]](#footnote-1)Likuma “Par Valsts ieņēmumu dienestu” 2.panta 1., 2., 4. un 7.punktā noteikti galvenie Valsts ieņēmumu dienesta uzdevumi :1) nodrošināt Valsts ieņēmumu dienesta administrēto valsts nodokļu, nodevu un citu valsts noteikto obligāto maksājumu iekasēšanu Latvijas teritorijā un uz muitas robežas, kā arī nodokļu, nodevu un citu obligāto maksājumu iekasēšanu Eiropas Savienības budžetam;2) piedalīties muitas lietu, nodokļu un nodevu administrēšanas un likumpārkāpumu atklāšanas valsts ieņēmumu jomā politikas izstrādāšanā un īstenot šo politiku;4) novērst un atklāt noziedzīgus nodarījumus valsts nodokļu, nodevu un citu valsts noteikto obligāto maksājumu jomā un muitas lietu jomā;7) nodrošināt akcīzes preču apriti reglamentējošu normatīvo aktu izpildi.Likuma “Par Valsts ieņēmumu dienestu” 2.panta 1., 2., 4. un 7.punktā noteiktos uzdevumus Valsts ieņēmumu dienesta ierēdņi un darbinieki (turpmāk – nodarbinātie) veic sabiedrības interešu aizsardzības nodrošināšanai. Minēto uzdevumu veikšanas pārtraukšana Valsts ieņēmumu dienesta nodarbināto streika laikā radītu draudus valsts ekonomikai un drošībai, proti:1. ja nodokļu administrēšana un iekasēšana nebūs nodrošināta, nodokļu ieņēmumi valsts budžetā netiks iekasēti un būs apdraudētas pabalstu, pensiju, kā arī valsts pārvaldē nodarbināto atalgojuma izmaksas un cita veida izmaksas no valsts budžeta, tādējādi radot sabiedrības neapmierinātību un draudus valsts ekonomiskajai labklājībai un drošībai;

2. apturētas kravas transportlīdzekļu kustības gadījumā pāri Eiropas Savienības ārējai robežai, Eiropas Savienībā netiks ievestas iedzīvotājiem nepieciešamie pārtikas un citi pirmās nepieciešamības produkti un preces. Šādas situācijas gadījumā uz Eiropas Savienības ārējas robežas var izcelties nemieri, kuru rezultātā var tikt apdraudēta sabiedriskā kārtība, valsts un indivīdu drošība;3. ja netiks novērsti un atklāti noziedzīgie nodarījumi valsts nodokļu, nodevu un citu valsts noteikto obligāto maksājumu jomā un muitas lietu jomā, valstij var tikt nodarīti zaudējumi, kas likumsakarīgi var nodarīt kaitējumu arī sabiedrības un valsts ekonomiskajai labklājībai, kā arī apdraudēt indivīda un sabiedrības drošību.Lai neradītu draudus valsts drošībai un sabiedrības ekonomiskajai labklājībai, Likumprojekts paredz papildināt 17.panta otro daļu ar jaunu 11.punktu, kas paredz par sabiedrībai nepieciešamo dienestu noteikt arī Valsts ieņēmumu dienestu. Tādējādi darba devējam un streika komitejai būs jānodrošina, lai streika laikā minimālā apjomā tiktu turpināts darbs Valsts ieņēmumu dienestā.  |
| 3. | Projekta izstrādē iesaistītās institūcijas | Finanšu ministrija, Valsts ieņēmumu dienests. |
| 4. | Cita informācija | Nav. |
|  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts attiecināms uz Valsts ieņēmumu dienestu, Valsts ieņēmuma dienestā nodarbinātajiem, nodokļu maksātājiem, personām, kuras Latvijas Republikas muitas teritorijā pakļaujamas muitas kontrolei. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts vērsts uz Valsts ieņēmumu dienesta nodarbināto tiesību ierobežošanu streikošanas tiesību jomā.Administratīvais slogs nemainās. |
| 3. | Administratīvo izmaksu monetārs novērtējums | Nav attiecināms. |
| 4. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēs līdzdarboties projekta izstrādē, rakstveidā sniedzot viedokļus par projektu. Tāpat sabiedrības pārstāvji varēs sniegt viedokļus par projektu pēc tā izsludināšanas Valsts sekretāru sanāksmē. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu, par kuru uzziņa publicēta 2020.gada 10.februārī Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Valsts budžeta politika”, adrese: https://www.fm.gov.lv/lv/sabiedribas\_lidzdaliba/./tiesibu\_aktu\_projekti/valsts\_budzeta\_politika#project634un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”, adrese: <https://mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts nepaplašina Valsts ieņēmumu dienesta līdzšinējās funkcijas un uzdevumus. Likumprojektam nav ietekmes uz jaunu institūciju izveidi, esošu institūciju likvidāciju vai reorganizāciju.Nav nepieciešams veidot jaunas darba vietas, likumprojektā noteiktās prasības paredzēts realizēt esošo cilvēkresursu ietvaros. |
| 3. | Cita informācija | Nav. |

Finanšu ministrs J.Reirs

Žvagiņa 67122652

Kristine.Zvagina@vid.gov.lv

1. Likuma “Par Valsts ieņēmumu dienestu” 1.pants [↑](#footnote-ref-1)